Maal-Sʋm Nɛ Baꞌasid Siꞌem

Saŋa sia da bɛ ka ba kena bɔɔd ye ba baŋ maal-sʋm nɛ baasid siem. Ban vɛɛnsid bɔɔd ye ba baŋ maal-sʋm nɛ baasid siem la, ba keŋɛ pinil nɛ Anua sanan, ka buos o ye, “Anɔnyaaŋa, maal-sʋm baasidi bɛɛdi bɛɛ li basasidi sʋm?”

Ka Anɔnyaaŋ lɛbis yɛli ba ye, “Maal-sʋm basasidi bɛɛdin”. Ka ba buos o ye, “Bɔɔ kɛ ka maal-sʋm baasid bɛɛdin nɛ?”

Ka o lɛbis ye, “M daa kena nyɛ m gɛla wiak biis, ka ba nɔk kpanaʋŋ gɛla paalim ka m wiak kpinini tisi ba. Ka kpinini la ti nɔbig ka ba nɔk kpinini la kuos da kɔnbid, ka kɔnbid la ti kena lieb niigi. Ka ba di puab ka nɔk niigi la sʋl puab, ka gbane kɔnbid la sʋl puab, ka gbane mam Anɔnyaaŋ biis paas sʋl puab. Ka li ti kena ka m tadig ka pʋ lɛm mɔr paŋ yaasa. M nɛ pʋ lɛm mɔr paŋ yaas la, sɔɔsɔ pʋ lɛm tɛnrim yɛla yaasa. Ba yaa ye ba bas ki, ba basidi kpinini nɛ nɔbanɛ mɔr paŋ la ka ba daadim ka guod ki la wʋsa. Dinzug maal-sʋm baasidi bɛɛdin.” Ka ba ye awɔɔ.

Haya, ka ba keŋɛ Abʋnyaaŋ sanan buos o ye, “Maal-sʋm baasid bɔ ni?” ka Abʋnyaaŋ lɛbis ye, “Maal-sʋm baasidi bɛɛdin.” Ka ba buos o ye, “Bɔ yɛla ka maal-sʋm baasid bɛɛdinnɛ?” ka Abʋnyaaŋ lɛbis ye, “M dua biis ka ba nɔkim biis la tiak niigi sʋl puab, ka ba dua biis. Ka man ti kena kʋdʋg la, ba pʋ lɛm tɛnrim yɛlaa, amaa ka lɛɛ tiɛnd bʋpaalis nɛ niigi banɛ ka ba tiak la ka tamim yɛla. Hali ka mɔrim ken mɔɔgin kpaad, ka nintaŋ nwɛɛdim ka sɔɔsɔ pʋ tɛnrim yɛla, baa nɛ kuom, ba pʋ tisidim ka m nuuda. Dinzug maal-sʋm baasidi bɛɛdin.” Ka ba ye awɔɔ.

Ka ba lɛn keŋ ti buos Anaanyaaŋ ye, “Maal-sʋm baasid bɔ ni?” ka Anaanyaaŋ lɛbis ye, “Maal-sʋm baasidi bɛɛdin” ka ba buos o ye, “Bɔ ka maal-sʋm baasid bɛɛdinnɛ?” ka Anaanyaaŋ lɛbis yɛli ba ye, “Mam kena dua biis ka ba nɔki ba wʋsa sʋl puab, ka kɛɛ nɔk sieba da wiidi. Ka ban da wiidi la mɔr paae na la, ba kennɛ kied yaama tisid wiidi la, ka gbinisid kuom nulisidi ba ka lɛɛ bas man, baa daar yinne, ba pʋ tisim kuom ye m nuuma. Ala ka m ye maal-sʋm baasidi bɛɛdin la.” Ka ba ye awɔɔ.

Ka ba lɛn keŋɛ Apuanyaaŋ sanan n buos o ye, “Maal-sʋm baasidi bɛɛdin bɛɛ sʋm ni?” ka Apuanyaaŋ lɛbis ye, “Maal-sʋm baasidi bɛɛdin” ka ba buos o ye, “Bɔ ka maal-sʋm baasid bɛɛdinnɛ?” ka o lɛbis ye, “Man daa mɔr paŋ saŋa sia la, m daa wiid kuom ka duad biis ka gɔsidi ba sʋʋŋa, ka ba ti kena zuoe. M daa mi saŋa kanɛ nar ye biis di diib ka maannɛ ala tisidi ba tituaa. Amaa ban ti kena zuoe saŋkanɛ ka m paŋ naae la, ka ba di puab dua biis la, ba kʋ maal diib ka m dii, amaa banɛ ieedi ala ti paae saŋa kanɛ ka ba kɔɔm zabid la ka ba nyaan maal diib ka tisim. Saŋa kanɛ ka ba yaam bɔɔd ka ba tisidim diib ka m nyaan di, mam pʋ lɛm mɔr paŋ la zug. Dinzug ka m ye maal-sʋm baasidi bɛɛdin” Ka ba ye awɔɔ.

Ala ka ba lɛn keŋ buos Abʋdanyaaŋ ye, “Maal-sʋm baasidi bɛɛdin bɛɛ sʋm ni?” ka o lɛbis ye, “Maal-sʋm baasidi bɛɛdin” ka ba buos o ye, “Bɔ ka maal-sʋm baasid bɛɛdinnɛ?” ka o lɛbis ye, “Man daa duoe m biilimin kena kua di pua dua biis, ka kua ugu ba sʋʋŋa ka biis la ti kena nɔbigɛ. Ka biis la zuoe la, ba keŋɛ dii ba puab na. Ban di ba puab la saŋa sia la ka m kʋdig nɛ, ka paŋ naae. Amaa saŋa kanɛ sʋm ye ba tisim diib ka m di la, ba pʋ tisidimaa, ka m kɔɔm zabid hali asɛɛ sankanɛ ka ba ti maali ba yaam nɛ bɔɔd siem la ka nyaan tisim diib. Saŋa kanɛ ka ba ti bɔɔd ye ba di la, saŋkan ka m nyaan nyɛt diibi dit. Man kʋdig paae saŋa sia la, m yʋʋn liebi biig ka li nar ye ba gɔsim nwɛnnɛ ban gɔsidi ba biis la siem la, amaa ba pʋ maannɛ alaa. Dinzug ka m ye maal-sʋm baasidi bɛɛdin”